**PRVI POZIV ZA UPIS DRUGE GENERACIJE STUDENATA**

**na**

***Multidisciplinarne studije o integracijama i migracijama kroz interkulturalni dijalog*** – **Modul Žan Mone,**

**za studijsku 2022–2023. godinu**

Filološki fakultet UCG raspisuje prvi poziv za upis **DRUGE GENERACIJE studenata** na modul

*Multidisciplinarne studije o integracijama i migracijama kroz interkulturalni dijalog – EMIMI*

u okviru projekta Žan Mone odnosno ERASMUS+ programa Evropske unije.

Poziv se raspisuje za studente **master,** **specijalističkih,** **treće godine osnovnih studija Univerziteta Crne Gore**.

Poziv je otvoren i za sve **zainteresovane kandidate koji su završili ciklus redovnih studija i nastavljaju sa cjeloživotnim učenjem**.

U procesu pridruživanja Crne Gore Evropskoj uniji migracije i interkulutralni dijalog zauzimaju zapaženo i važno mjesto. Glavni ciljevi modula EMIMI su da studenti master i specijalističkih studija na Filološkom i Filozofskom fakultetu stiču nova znanja i vještine o evropskom procesu integracija, migracijama i interkuluralnom dijalogu, da razumiju značaj usvajanja evropskih vrijednosti kao ključne karike u demokratskom sazrijevanju crnogorskog društva i da razviju kritički stav u odnosu na sopstvenu ulogu u čitavom procesu.

Na institucionalnom nivou, cilj projekta je da promoviše multidisciplinarna istraživanja, inovativnost, uspostavljanje veze između istraživanja i društva kroz proaktivnu ulogu na lokalnom, nacionalnom i međunarodnom nivou, te sinergiju i saradnju između različitih fakultetskih jedinica na Univerzitetu Crne Gore.

Modul će realizovati odabrani tim profesora sa Filološkog, Filozofskog, Ekonomskog fakulteta i Fakulteta političkih nauka.

Pohađanje EMIMI modula omogućiće studentima sticanje novih znanja i vještina :

1) evropskom radnom pravu;

2) poreskom i budžetskom pravu EU;

3) ulozi i značaju ključnih institucija EU;

4) istorijskom presjeku migratornih kretanja u Crnoj Gori i interkulturalnom dijalogu;

5) kreiranju, obradi i percepciji javnog mjenja u EU;

6) finansijskom tržištu i ekonomskim migracijama;

7) presjeku ideja i zalaganja za stvaranjem zajedničkog evropskog kulturnog prostora, frankofilskim vezama Francuske i Crne Gore, pozitivnom uticaju crnogorske frankofone dijaspore na proces evropskih integracija u našoj zemlji;

8) značaju lingvističkog i traduktološkog aspekta evropskih integracija;

9) osnovama kritičke analize diskursa i uticaju političkog i medijskog diskursa na kreiranje ideologija.

Pohađanje modula omogućiče studentima da:

* razumiju kontekst Evropske unije, posebno u pogledu zajedničkih vrijednosti, principa jedinstva i različitosti, kao i svijest o evropskom kulturnom identitetu i istorijskom nasljeđu,
* razumiju značaj i prednosti usvajanja evropskih vrijednosti za demokratski razvoj crnogorskog društva,
* izgradepotreban stepen empatije u suočavanju sa problemima migranata i njihove integracije u društvo jednakih šansi,
* vrednuju inovativne prakse učenja i podučavanja, kao odgovor na društvene izazove podržavajući promovisanje neformalnih vidova obrazovanja, vannastavnih aktivnosti, volonterskog i građanskog aktivizma u sopstvenom akademskom uspjehu.

Predloženi modul se sastoji od **devet tematskih cjelina**, koje će se realizovati jedanput, ili izuzetno, po potrebi, dva puta **sedmično**, u okviru dvočasovnih blokova u tokom **zimskog i ljetnjeg semestra akademske 2022–2023. godine**. Predavanja se održavaju na Filološkom fakultetu u Nikšiću sa **kombinovanim modelom nastave** (blended learning/uživo i/ili onlajn). Program modula se ne akredituje te isti **ne predviđa ocjenjivanje**. Obnavljanje gradiva i provjera znanja realizovaće se **putem upitnika ili na drugi način primjeren datom predmetu**.

Realizaciju Žan Mone EMIMI modula podržava Evropska unija kroz program ERASMUS+, a sufinansira ga UCG.

**USLOVI UPISA**

**Na** Žan Mone modul **Multidisciplinarne studije o integracijama i migracijama kroz interkulturalni dijalog – *EMIMI*** mogu se upisatistudenti **master,** **specijalističkih,** **treće godine osnovnih studija Univerziteta Crne Gore**. Poziv je otvoren i za sve **zainteresovane kandidate koji su završili ciklus redovnih studija i nastavljaju sa cjeloživotnim učenjem**.

**POTREBNA DOKUMENTACIJA**

• **Prijavni** formular

Rok za podnošenje prijave je **30. septembar 2022. godine**.

Prijava se podnosi na mejl adresu : **emimi@ucg.ac.me**